কিন্তু যুদ্ধকালে তাজউদ্দীনের তো কোনো বিকল্প ছিল না। তার তুলনায় মেধাবী, দক্ষ, কর্তব্যজ্ঞান ও দায়িত্ববোধসম্পন্ন দ্বিতীয় কেউ ওই সময়ে ছিলেন না। তার প্রতি সমর্থনও ছিল ব্যাপক। তার জন্য ঝুঁকি ছিল নানা প্রকারের। ব্যর্থ হতে পারেন এমন আশঙ্কা তো সর্বক্ষণই থাকার কথা। পাকিস্তানের চরেরাও নিশ্চয়ই অনুপস্থিত ছিল না। মুজিববাহিনীর তৎপরতার বিষয়েও তাকে সতর্ক থাকতে হতো। ১৬ ডিসেম্বর পাকিস্তানী বাহিনীর আত্মসমর্পণের সঙ্গে সঙ্গেই যে তিনি ঢাকায়-চলে আসেন নি, এক সপ্তাহের মতো সময় নিয়েছিলেন, তার কারণ ঢাকায় তার নিরাপত্তা নিশ্চিত করতে সময় লাগছিল; বলাবাহুল্য ভয়টা তখন পাকিস্তানিদেরকে নয়, তারা তো তখন পলায়নতৎপর, ভয়টা ছিল মুজিববাহিনীর সদস্যদেরকে জড়িয়েই।